৯ অক্টোবর ঢাকায় বিএনপির যুগ্ম-মহাসচিব হাবিবুন-নবী খান সোহেল ৪০ মামলায় আদালতে হাজির হয়ে আত্মসমর্পণ করে জামিনের আবেদন করলে আদালত তার জামিন নামঞ্জুর করে তাকে জেল হাজতে পাঠায়। ১২ অক্টোবর ঢাকার মিরপুরে সাবেক কাউন্সিলর ও বিএনপি নেতা শামীম পারভেজকে শেরে বাংলা থানার একজন এসআই গ্রেফতার করেছে বলে তার পরিবার ও সংগঠনটি দাবি করছে। তবে মিরপুর থানা তার গ্রেফতারের বিষয় অস্বীকার করেছে। ১৬ অক্টোবর বগুড়ার গাবতলীতে বিএনপি নেতা ও গাবতলী উপজেলা পরিষদ ভাইস-চেয়ারম্যান ফজলে রাব্বি মন্ডল ফিরোজকে হামিদপুর গ্রাম থেকে গ্রেফতার করেছে পুলিশ। ঢাকার ধানমন্ডি থেকে বিএনপি নেতা ও ড্যাব সদস্য ডাঃ কাজী মাজহারুল ইসলাম দোলনকে গ্রেফতার করেছে। ঢাকা জেলা বিএনপির সাংগঠনিক সম্পাদক রেজাউল করীম পলককে গ্রেফতার করেছে পুলিশ। ২৫ অক্টোবর বরিশালের উজিরপুরে আওয়ামী লীগ ও পুলিশের উপর হামলার অভিযোগে চার বিএনপির নেতা-কর্মীকে গ্রেফতার করেছে পুলিশ। তারা হলো- সোহাগ হাওলাদার, রাসেল হোসেন রয়েল, রবিউল সরদার ও শুভ দাস। ৩০ অক্টোবর নারায়ণগঞ্জের সোনারগাঁও থানা বিএনপির সাধারণ সম্পাদক আজহারুল ইসলাম মান্নান, শহীদুল্যাহ ও বাবুল মিয়া আদালতে হাজির হয়ে জামিনের আবেদন করলে আদালত তাদের জামিন নামঞ্জুর করে জেল হাজতে পাঠায়।